Μάρω Λύτρα

2003-2004: Fame Story & Συνεργασία με Julie Massino

Το 2003-2004 έλαβε μέρος στο reality show Fame Story 2  με σκοπό την ανάδειξη ταλέντων. Αμέσως μετά την έξοδό της από το παιχνίδι, συμμετείχε στο cd single της Julie Massino «I'm in love», με το ντουέτο με τίτλο «Όσο γυρίζει η γη» , το οποίο έγινε χρυσό.

2005: Μικρές αμαρτίες

Τον Μάιο του 2005 κυκλοφόρησε η πρώτη της προσωπική δισκογραφική δουλειά, με τίτλο «Μικρές Αμαρτίες». Το πρώτο single έχει τον τίτλο «Υπάρχει άλλη», σε μουσική και στίχους του Ανδρέα Μπονάτσου, ο οποίος υπογράφει 2 ακόμη τραγούδια στο δίσκο της Μάρως Λύτρα. Μουσική και στίχους σε 2 κομμάτια έχει γράψει ο Τάκης Δαμάσχης, ενώ σε ένα κομμάτι ο ίδιος έχει γράψει την μουσική μαζί με την Ειρήνη Δούκα και στίχους δικούς του σε συνεργασία με τον Φίλιππο Κοντάκο. Ο Anthony James και ο Yiorgos Bellapaisiotis από τη Sony Emporium (ένα team συνθετών και στιχουργών με έδρα τη Νέα Υόρκη) υπογράφουν τη μουσική και τους στίχους στο ξένο τραγούδι "Lovin' this dream", ενώ στο τραγούδι "Μη με κοιτάς" (Give me a sign) σε μουσική δική τους, τους ελληνικούς στίχους υπογράφει η Ναταλία Γερμανού. Η Ναταλία Γερμανού έγραψε επίσης τους στίχους στο τραγούδι "Μα δεν μπορώ να σε ξεχάσω". Ένα ακόμα τραγούδι του δίσκου είναι το "Η αγάπη πέντε γράμματα" σε μουσική Σπύρου Ρασσιά και στίχους Μίνας Βλαστά. Τέλος έκπληξη στον δίσκο αποτελεί η ερμηνεία της Μάρως στην μεγάλη επιτυχία του Γιάννη Πουλόπουλου «Φίλε» σε μουσική Γιάννη Μπιθικώτση και στίχους της Σάσας Μανέτα. Στα Mad Video Music Awards 2006 ήταν υποψηφία σαν πρωτοεμφανιζόμενη με το κομμάτι «Υπάρχει άλλη».

2007: Η μηχανή του χρόνου

Η δεύτερη δισκογραφική της δουλειά με τίτλο «Η μηχανή του χρόνου» κυκλοφόρησε τον Φεβρουάριο του 2007. Περιέχει 11 νέα τραγούδια, εκ των οποίων τα 4 σε στίχους και μουσική του Φοίβου. Οι υπόλοιποι δημιουργοί που έγραψαν τραγούδια στη νέα δισκογραφική δουλειά της Μάρως είναι ο Ανδρέας Λάμπρου, Χρήστος Παπαδόπουλος, Λεονάρντο Ορφανίδης, Γιάννης Μανιός, ενώ ένα τραγούδι - ντουέτο έγραψε ο Σταμάτης Γονίδης το οποίο η Μάρω μοιράζεται με το Γιώργο Λιανό. Την ίδια χρονιά στα Mad Video Music Awards η Μάρω κέρδισε το βραβείο για το sexy video clip με το κομμάτι «Η μηχανή του χρόνου».

2008-2009: Ταξιδιώτες Ψυχής & Ελπίζω πια σε μένα

Το 2008 η Μάρω Λύτρα συνεργάζεται με τους Ταξιδιώτες Ψυχής στο κομμάτι «Δεν θέλει λόγο η καρδιά ν' αγαπά» σε στίχους του Πασχάλη Τσιαλιάφα και Παντελή Μακρή και μουσική του Παντελή Μακρή. Λίγο αργότερα κυκλοφορεί ένα νέο single με τίτλο «Κάνεις λάθος» , όπου τη μουσική υπογράφει ο Κωνσταντίνος Παντζής, ενώ μαζί με τη Μάρω Λύτρα στο τραγούδι συμμετέχει και ο TNS. Αυτό ήταν το πρώτο single από την επερχόμενη δισκογραφική της δουλειά που τιτλοφορείται «Ελπίζω πια σε μένα» και περιέχει 5 νέα τραγούδια «Κάνεις λάθος», «Ελπίζω πια σε μένα», «Μην απαντήσεις», «Άσε με να γίνω» και «Ξαφνικά». Το cd single αυτό δεν κυκλοφόρησε ποτέ, ενώ κάποια από τα τραγούδια έχουν διαρρεύσει. Το καλοκαίρι του 2009 στα Mad Video Music Awards κερδίζει το βραβείο για το καλύτερο ντουέτο / συνεργασία με το τραγούδι «Κάνεις λάθος» ενώ ήταν υποψήφια και στην κατηγορία sexy video clip. Στην εκδήλωση των βραβείων Mad η Μάρω ερμήνευσε το τραγούδι «It's not right / Θα κάνω το σωστό» παρουσιάζοντας ένα μουσικοχορευτικό show που εξέπληξε το κοινό.

2010: Elevator love

Την εμφάνισή της στα Mad Video Music Awards 2009 αυτή είδε ο μουσικοσυνθέτης Tony Cottura και εντυπωσιάστηκε από τις ικανότητές της. Έτσι, συνεργάστηκαν το 2010 σε 2 κομμάτια της Μάρως, το «Elevator love» και το «Miss you like crazy / Onut onu», ένα ντουέτο με τον Τούρκο τραγουδιστή Sina. Την ίδια χρονιά κυκλοφόρησε το τραγούδι «Το μυστικό σου», μία διασκευή που είχε τραγουδήσει παλιότερα και η Βίκυ Λέανδρος. Την ίδια χρονιά η Λύτρα κυκλοφόρησε το «Ώρα να πηγαίνεις», ένα νέο τραγούδι με τη υπογραφή του Κωνσταντίνου Παντζή και του Ποσειδώνα Γιαννόπουλου που παρουσίασε για πρώτη φορά στην εκπομπή της Τατιάνας Στεφανίδου. Την χρονιά αυτή η Μάρω ήταν υποψήφια στα Mad Video Music Awards στην κατηγορία sexy video clip με το «Elevator love».

2011: Συνεργασία με Νότη Σφακιανάκη & Θέμη Αδαμαντίδη

Το 2011 κυκλοφόρησαν 8 νέα τραγούδια: «Είσαι ό,τι αγαπάω» (μουσική-στίχοι: Ανδρέας Λάμπρου), «Δεν πειράζει» (μουσική-στίχοι: Παναγιώτης Τερζής), «Ο γιος της μαμάς σου» (μουσική-στίχοι: Κωνσταντίνος Παντζής), «Παράπονα» (μουσική-στίχοι: Γιάννης Μάνιος), «Έλα να αγαπηθούμε» (μουσική-στίχοι: Ανδρέας Μπονάτσος), «Ελπίζω πια σε μένα» (μουσική-στίχοι: Κωνσταντίνος Παντζής), «Τρόμαξα» (μουσική-στίχοι: Γιάννης Μάνιος / Χρήστος Παπαδόπουλος) και «Μάτια μου τώρα είσαι αλλού» (μουσική: Χρήστος Παπαδόπουλος, στίχοι: Ελένη Πανταζή), ένα ντουέτο με τον Θέμη Αδαμαντίδη. Τον Απριλίο του 2011 η Μάρω συνεργάστηκε με τον Νότη Σφακιανάκη στη Πύλη Αξιού και παρουσίασαν ένα λαϊκό πρόγραμμα στο κοινό της Θεσσαλονίκης.